張安道樂全堂
作者：蘇軾
朝代：宋

paragraphs: 列子御風殊不惡，猶被莊生譏數數。
步兵飲酒中散琴，於此得全非至樂。
樂全居士全於天，維摩丈室空翛然。
平生痛飲今不飲，無琴不獨琴無弦。
我公天與英雄表，龍章鳳姿照魚鳥。
但令端委坐廟堂，北狄西戎談笑了。
如今老去苦思歸，小字親書寄我詩。
試問樂全全底事，無全何處更相虧。